Απόφαση της Επιτροπής

της 20ής Αυγούστου 2002

για την περάτωση της διαδικασίας αντιντάμπινγκ και κατά των επιδοτήσεων σχετικά με τις εισαγωγές ορισμένων μαγνητικών δίσκων (μικροδίσκων 3,5") καταγωγής Ινδίας

[κοινοποιηθείσα υπό τον αριθμό Ε(2002) 3082]

(2002/661/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως το άρθρο 9,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(3), και ιδίως το άρθρο 14,

Μετά από διαβουλεύσεις με τη συμβουλευτική επιτροπή,

Eκτιμώντας τα ακόλουθα:

A. ΔΙΑΔΙΚΑΣΙΑ

(1) Στις 29 Οκτωβρίου 2001, η Επιτροπή έλαβε δύο καταγγελίες σχετικά με το ζημιογόνο ντάμπινγκ και τις επιδοτήσεις που ασκούντο, κατά τους ισχυρισμούς, από τις εισαγωγές στην Κοινότητα ορισμένων μαγνητικών δίσκων (μικροδίσκων 3,5") καταγωγής Ινδίας.

(2) Οι δύο καταγγελίες υποβλήθηκαν από την επιτροπή ευρωπαίων κατασκευαστών δισκετών (Diskma) (εφεξής "ο καταγγέλλων") για λογαριασμό των παραγωγών που αντιπροσωπεύουν το μεγαλύτερο μέρος της συνολικής κοινοτικής παραγωγής ορισμένων μαγνητικών δίσκων (μικροδίσκων 3,5").

(3) Οι εν λόγω καταγγελίες περιείχαν αποδεικτικά εκ πρώτης όψεως στοιχεία ως προς την ύπαρξη ντάμπινγκ και επιδοτήσεων και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ και διαδικασίας αντεπιδοτήσεων.

(4) Κατόπιν διαβουλεύσεων με τη συμβουλευτική επιτροπή, η Επιτροπή ανήγγειλε, με δύο χωριστές ανακοινώσεις που δημοσιεύτηκαν στις 13 Δεκεμβρίου 2001 στην Επίσημη Εφημερίδα των Ευρωπαϊκών Κοινοτήτων(4), την έναρξη διαδικασιών αντιντάμπινγκ και κατά των επιδοτήσεων όσον αφορά τις εισαγωγές στην Κοινότητα ορισμένων μαγνητικών δίσκων (μικροδίσκων 3,5") που υπάγονται προς το παρόν στον κωδικό ΣΟ ex 8523 20 90, καταγωγής Ινδίας.

(5) Η Επιτροπή ενημέρωσε επισήμως τους κοινοτικούς παραγωγούς, τους παραγωγούς-εξαγωγείς, τους εισαγωγείς και τους γνωστούς ως ενδιαφερόμενους χρήστες και προμηθευτές, τους αντιπροσώπους της χώρας εξαγωγής και τον καταγγέλλοντα σχετικά με την έναρξη της διαδικασίας. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη διαδικασίας.

B. ΑΝΑΚΛΗΣΗ ΤΩΝ ΚΑΤΑΓΓΕΛΙΩΝ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Με επιστολή της 25ης Ιουνίου 2002 προς την Επιτροπή, η Diskma ανακάλεσε επισήμως τις καταγγελίες κατά του ντάμπινγκ και των επιδοτήσεων όσον αφορά τις εισαγωγές ορισμένων μαγνητικών δίσκων (μικροδίσκων 3,5") καταγωγής Ινδίας.

(7) Σύμφωνα με το άρθρο 9 παράγραφος 1 του κανονισμού αριθ. 384/96 και το άρθρο 14 παράγραφος 1 του κανονισμού (ΕΚ) αριθ. 2026/97, σε περίπτωση ανάκλησης της καταγγελίας από τον καταγγέλλοντα, η διαδικασία είναι δυνατό να περατούται, εκτός αν κρίνεται ότι η περάτωσή της δεν θα ήταν προς το συμφέρον της Κοινότητας.

(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Εντούτοις, η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

(9) Η Επιτροπή επομένως συνάγει το συμπέρασμα ότι πρέπει να περατωθούν οι διαδικασίες αντιντάμπινγκ και κατά των επιδοτήσεων όσον αφορά τις εισαγωγές στην Κοινότητα ορισμένων μαγνητικών δίσκων (μικροδίσκων 3,5") καταγωγής Ινδίας, χωρίς την επιβολή μέτρων,

ΑΠΟΦΑΣΙΖΕΙ:

Άρθρο μόνο

Περατώνονται οι διαδικασίες αντιντάμπινγκ και κατά των επιδοτήσεων όσον αφορά τις εισαγωγές στην Κοινότητα ορισμένων μαγνητικών δίσκων (μικροδίσκων 3,5") που κατατάσσονται επί του παρόντος στους κωδικούς ΣΟ ex 8523 20 90 και καταγωγής Ινδίας.

Βρυξέλλες, 20 Αυγούστου 2002.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 288 της 21.10.1997, σ. 1.

(4) ΕΕ C 354 της 13.12.2001, σσ. 3 και 6.